REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/125~~-~~25

31. jul 2025. godine

Beograd

Z A P I S N I K

12. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 31. JULA 2025. GODINE

Sednica je počela u 12.00 časova.

Sednicom je predsedavao Uglješa Marković**,** predsednik Odbora.

Sednici su prisustvovali članovi Odbora: Tomislav Janković, Dragan Jovanović, Branislav Josifović, Jasmina Karanac, Miroslav Petrašinović, Vesna Savović Petković, Staša Stojanović, Nenad Filipović i Dalibor Šćekić.

Sednici Odbora su prisustvovali zamenici članova Odbora: Vesna Đurišić ( zamenik Miroslava Kondića) i Branko Pavlović ( zamenik Dragana Stanojevića) .

Sednici nisu prisustvovali članovi Odbora: Robert Kozma, dr Tatjana Marković Topalović, Predrag Marsenić, Mila Popović, i Đorđe Stanković, niti njihovi zamenici.

Sednici su prisustvovali iz Regulatornog tela za elektronske komunikacije i poštanske usluge (RATEL): Dragan Pejović, direktor, Petar Stijović, zamenik predsednika Saveta, i dr Vladimir Krstić i dr Slobodan Ristić, članovi Saveta.

Odbor je, jednoglasno (12 „za“), u skladu sa predlogom predsednika Odbora usvojio sledeći

D n e v n i r e d:

1. Razmatranje Izveštaja o radu Regulatornog tela za elektronske komunikacije i poštanske usluge za 2024. godinu (broj 02-1273/25 od 30. 06. 2025. godine).

Pre prelaska na rad po utvrđenom dnevnom redu Odbor je, jednoglasno (12 „za“), usvojio zapisnik Devete sednice Odbora održane 29. maja 2025. godine, zapisnik Desete sednice Odbora, jednoglasno (12 „za“), održane 6. juna 2025. godine i zapisnik 11. sednice Odbora, većinom glasova (11 „za“ ,,1 nije glasao“), održane 10. jula 2025. godine.

Prva tačka dnevnog reda: **Razmatranje Izveštaja o radu Regulatornog tela za elektronske komunikacije i poštanske usluge za 2024. godinu**

Na početku razmatranja Uglješa Marković, predsednik Odbora, podsetio je prisutne da je na osnovu člana 31. Zakona o elektronskim komunikacijama („Službeni glasnik RS“, broj 35/23) Savet Regulatornog tela za elektronske komunikacije i poštanske usluge podneo je 30. juna 2025. godine Narodnoj skupštini godišnji izveštaj o radu Regulatornog tela za elektronske komunikacije i poštanske usluge za prethodnu kalendarsku godinu.

U uvodnom izlaganju Dragan Pejović, direktor Regulatornog tela za elektronske komunikacije i poštanske usluge, istakao je da su aktivnosti RATEL a kao Nacionalnog regulatornog tela za elektronske komunikacije i poštanske usluge tokom 2024.godine bile usmerene na unapređenje regulatornog okvira za elektronske komunikacije, na unapređenje sistema za monitoring radio-frekvencijskog spektra, na zaštitu korisnika usluga elektronskih komunikacija i poštanskih usluga, na povećanje konkurentnosti na tržištu elektronskih komunikacija i poštanskih usluga, na razvoj sistema za koordinaciju i prevenciju rizika u IKT sistemima, kao i na unapređenju prisustva RATEL a na međunarodnom nivou i vidljivosti na nacionalnom nivou. Konstatovano je da je 2024. godina bila jedna od najizazovnijih, zato što je u maju 2023. godine donet novi Zakon o elektronskim komunikacijama, koji je propisao da RATEL u roku od 18 meseci sačini 48 pravilnika tj. podzakonskih akata. Od tih 48 podzakonskih akata, u direktnoj nadležnosti RATEL a bilo je 35 pravilnika, dok je 13 pravilnika RATEL trebao da sačini kao predlog i prosledi nadležnom ministarstvu, ili Vladi Republike Srbije. Tokom 2024.godine RATEL je sačinio 29 pravilnika iz svoje nadležnosti. Posebno je naglašeno da je donošenje pravilnika vrlo složena procedura jer svi pravilnici moraju biti na javnoj raspravi.

U 2024. godini izdato je ukupno 12 904 pojedinačne dozvole za korišćenje radio-frekvencije, ali je takođe u istom periodu oduzeto 6 862 pojedinačne dozvole za korišćenje radio-frekvencije. U oblasti radio-difuzne službe izvršena je analiza zahteva i dostavljeni su odgovori za ukupno 32 dislokacije radiodifuznih predajnika. Tokom 2024. godine nastavljena je i faza testiranja uvođenja 5G tehnologija, i RATEL je izdavao operatorima privremene dozvole za korišćenje opsega na 700 MHz, 2600 MHz, kao i opsega 3400 MHz, i 3800 MHz. Shodno zakonskoj obavezi i s obzirom da postojeće frekvencije koje se koriste na opsezima 900 MHz, 1800 MHz, 2100 MHz, licence postojećim operatorima ističu krajem 2026. godine, RATEL ima obavezu da najmanje dve godine pre isteka licenci, raspiše javni poziv za zainteresovanost. To je i učinjeno 3. jula 2024. godine i javni poziv je trajao 45 dana tj. do 17. avgusta 2024.godine.

Tokom 2024. godine formirano je i 2506 novih prigovora od strane korisnika elektronskih komunikacija, gde je RATEL uspešno rešio 820 prigovora. RATEL u je stiglo i ukupno 204 prigovora od strane korisnika poštanskih usluga. Tokom 2024. godine izdato je 158 Potvrda usaglašenosti radio opreme, a doneta su 34 Rešenja o dodeli i produženju i oduzimanju numeracija. Naglašeno je da je izvršeno evidentiranje za 103 operatora elektronskih komunikacionih mreža i usluge, od čega je 54 bilo upisa, i 49 brisanja. Navedeno je da je izdato 13 odobrenja za obavljanje ostalih poštanskih usluga.

U 2024. godini nastavljeno je sa daljim razvojem i širenjem sistema za monitoring radio-frekvencijskog spektra. Tokom 2024. godine puštena je u rad jedna daljinska upravljana kontrolno-merna stanica na Ceru, i u isto vreme je pušteno 16 novih kompaktnih daljinsko upravljanih stanica, i to na području Sombora, Subotice, Požarevca, Kikinde, Užica, Leskovca, Sokobanje, Zaječara, Bora, Jagodine i Zlatibora. Na kraju 2024. godine RATEL je raspolagao sa sistemom za monitoring, koji se sastojao pored 2 kontrolno-merna centra (jednog u Beogradu, a jednog u Nišu), sa 21 daljinski upravljanom kontrolno-mernom stanicom i 71 kompaktno daljinski upravljanom stanicom. Nastavljene su aktivnosti koje su imale za cilj optimizaciju mreže EMF senzora, gde je na kraju 2024. godine RATEL raspolagao sa 117 senzora, koji su postavljeni na kritičnim infrastrukturama, predškolskim ustanovama, školama, domovima zdravlja i studentskim domovima. Za potrebe radiodifuzne službe RATEL je tokom 2024. godine izdao 80 pojedinačnih dozvola. Posebno se ističe da je u okviru poslova koordinacije korišćenja radiofrekvencijskog spektra sa administracijama drugih zemalja analiziran predlog koordinacionog sporazuma za opseg 700 MHz, i RATEL je sarađivao sa regulatorima Austrije, Hrvatske, Mađarske, Rumunije, Slovačke i Slovenije.

Regulator je tokom 2024. godine sproveo niz aktivnosti u cilju realizacije održivosti univerzalne poštanske usluge, a rezultati su objavljeni na sajtu RATEL a. Posebno je ukazano da su kad je reč o međunarodnoj saradnji u oblasti elektronskih komunikacija, predstavnici RATEL a aktivno učestvovali na skupovima u organizaciji Međunarodne unije za telekomunikacije, Evropske konferencije poštanskih i telekomunikacionih administracija. U poštanskom delu, RATEL je aktivno učestvovao u radu Svetskog poštanskog saveza, Evropskog komiteta za poštansku regulativu, kao i Evropskog komiteta za standardizaciju u oblasti poštanskih usluga. Tokom 2024. godine RATEL je bio domaćin na više međunarodnih skupova, jedan se održao od 16. - 19. aprila prošle godine, a RATEL je bio domaćin Radne grupe za kontrolu radiofrekvencijskog spektra tzv. grupe FM22, gde je bilo ukupno 54 učesnika iz 30 zemalja.

U toku prethodne godine ukupno ostvaren prihod od oblasti elektronskih komunikacija bio je 305,9 milijardi, što je za 13,1 % više nego u prethodnoj godini. Najveći prihod u oblasti elektronskih komunikacija je i dalje od mobilne telefonije i to je 53,9 %, od distribucije medijskih sadržaja 16,1 %. Kada je reč o tržištu poštanskih usluga, na teritoriji Republike Srbije prošle godine usluge su pružane od strane 43 poštanska operatora, i ostvaren je obim od 265 miliona poštanskih usluga. Ukupan prihod koji je ostvaren na tržištu poštanskih usluga je bio 37,4 milijarde, što je oko 0,39 % BDP. Sagledavajući ukupne podatke, na kraju poslovni rezultat RATEL a je bio takav da je poslujući na tržištu elektronskih komunikacija i poštanskih usluga, prihod bio 2.463.317.000 (2 milijarde 463 miliona 317 hiljada dinara).

U diskusiji su učestvovali Uglješa Marković i Dragan Pejović.

Saglasno članu 237. stav 4. Poslovnika Narodne skupštine ,,Nakon razmatranja Izveštaja Odbor podnosi izveštaj Narodnoj skupštini, s predlogom zaključka, odnosno preporuke“.

Z A K Lj U Č A K

povodom razmatranja Izveštaja o radu Regulatornog tela za elektronske komunikacije i poštanske usluge za 2024. godinu

1. Prihvata se Izveštaj o radu Regulatornog tela za elektronske komunikacije i poštanske usluge za 2024. godinu.
2. Ovaj zaključak objaviti u ,,Službenom glasniku Republike Srbije“.

Odbor je, jednoglasno (12 „za“), utvrdio Predlog zaključka koji će dostaviti Narodnoj skupštini na razmatranje i usvajanje.

Sednica je zaključena u 12.25 časova.

Sednica je prenošena u live stream-u i tonski snimana, a video zapis se nalazi na internet stranici Narodne skupštine,

SEKRETAR ODBORA PREDSEDNIK ODBORA

Biljana Ilić Uglješa Marković